María Collado Romero

**María Collado Romero** (Cimarrones, Matanzas, Kuba, 1885eko martxoaren 19a - Diez de Octubre, Habana, 1960ko hamarkadaren bigarren erdia) kazetari, poeta eta feminista kubatarra izan zen. Lehen emakume erreportaria eta Kubako lehen kronista parlamentarioa. Kubako Alderdi Demokrata Sufragistaren sortzaile eta lehendakaria ere izan zen.

## Biografia 
Cimarrones zentralean jaio zen (gaur egun Carlos Rojas udalerria), Matanzas probintzian, goi mailako familia batean.

## Lehen argitalpenak 
1913an hasi zen kazetaritzan, baina zaila izan zitzaion garai hartan nagusi zen matxismoa zela-eta.Emakumeen eskubideei buruzko lehen artikuluak *Protectora de la Mujer* aldizkarian argitaratu zituen.1920an Emakumeen Elkarteko publizitate-zuzendari izendatu zuten.

Ondoren, *La Discusión* egunkariko emakumezkoen orriaren erredaktorea izan zen.
*La Noche-n* ere egin zuen lan, kronista parlamentari eta erreportari gisa, Presidentetza Jauregian.

María Collado sufragisten buruaren eta Pilar Morlon feministen buruaren arteko gatazka prentsa kontserbadoreak erabili egin zuen emakumeak oraindik herritar izateko eta botoa emateko prest ez zeudela argudiatzeko.

## Kronista parlamentarioa 
María Collado kronista parlamentarioa izan zen hainbat irrati-estaziotarako eta prentsa idatzirako, Errepublika Neokolonialaren garai gehienetan.

1940an, Fulgencio Batista diktadoreak gobernatu zuenean, debekatu egin zitzaion Colladori Presidentzia Jauregian albisteak estaltzen zituzten kazetari-taldeko kide izaten jarraitzea.
1944 eta 1948 bitartean, Ramón Grau San Martinen lehendakaritza garaian (1881-1969), Jauregi Presidentzialeko prentsa bokalak ukatu egin zion akreditazioa. Salaketan, berak azaldu zuen diskriminazioa «emakume eta emakume zintzo izateari» zor zitzaiola.Beste kasu batean, Herri Lanetako ministroak bere sektoreko kazetariak gonbidatu zituen eraikitzen ziren lan batzuk ikustera. Maria Collado ministeriotik ateratzen zen ibilgailua hartzera joan zenean, ez zioten utzi, eta hauxe esan zioten: «Hau ez da emakumeentzako bidaia».

Behin, Senatuaren saioen berri ematen zuten kazetariei gonbita egin zitzaien bazkaltzeko, baina kanpoan utzi zuten Maria. Hurrengo egunean azalpenak eskatu zituen, eta *Senatuko Bilkuren Egunkariko* zuzendari Cabús kazetariak esan zion errelajoko festa bat izan zela hura, eta emakumeak ezin zirela bertan egon, eta kontaratu zedila kazetaritzan emakumeak traba eta kalamidadea direla .

Aulkiari buruzko Legea babestu zuen, merkatariak emakumeei esertzen uztera behartzen zituena. Merkataritzako langileek eguerdiko hamabietan bazkaltzeko ixteko eskaera ere aurkeztu zuen.

Manuel Márquez Sterling eskola sortu aurretik kazetaritzan hasten ziren emakume asko orientatu zituen. *La Mujer* (Habana) aldizkarian 1930eko hamarkadako kazetari gazte asko prestatu ziren.

Varona eta Víctor Muñoz kazetaritza-sariak lortu zituen. Kubako Iraultzaren garaipenean, María Collado erretiratuta zegoen kazetaritzatik, baina, era berean, FMC (Kubako Emakumeen Federazioa, 1960an sortua, Kubako Alderdi Komunistaren zati gisa) erakundearen barruan sartu zen, eta bertatik ikusi zuen emakumea erabat sartu zela gizartean, eta eskubide horren alde borrokatu zen bizitza osoan.

## Heriotza 
Diez de Octubre herrian bizi zela hil zen hirurogeiko hamarkadaren bigarren erdian.

## Bibliografia 
* Núñez Machín, Ana: *Mujeres en el periodismo cubano (1989-2010)*. Santiago de Cuba: Oriente, 2010.
* Villa Hernández, Hilda: *Mujeres destacadas del municipio Diez de Octubre (1689-1998)*. La Habana: Centro de Superación para la Cultura, 1998.

## Erreferentziak 
## Kanpo estekak